График на месечните сесии
Председател
Преди да преминем към гласуването, трябва да ви уведомя, че на заседанието си от 12 май Председателският съвет реши, в съответствие с член 134 от Правилника за дейността, да свика извънредно заседание в сряда, 23 юни, от 15,00 ч. до 17,00 ч. На това заседание председателят на Европейския съвет, г-н Ван Ромпьой, ще има възможност да информира Парламента относно заключенията от заседанието на Европейския съвет, което ще се проведе на 17 юни, съгласно член 15 от Договора от Лисабон.
Robert Atkins
(EN) Г-н председател, процедурен въпрос: ще се превърне ли в прецедент да намираме на масите пред нас в Парламента листове с информация относно предложенията? Независимо от основанията, определено трябва да осъдим оставянето на боклуци по нашите места, върху което нямаме никакъв контрол. Бихте ли го спрели?
(Ръкопляскания)
Председател
Г-н Atkins, отбелязваме си Вашата забележка, възражение или каквото беше това.
Werner Langen
(DE) Г-н председател, по същия процедурен въпрос: не е достатъчно само да си вземете бележка. Призовавам това да се спре.
Председател
Председателството си взима бележка да предприеме нужните действия. Първо си взимаме бележка, после предприемаме нужните действия.
